
Margaret Way, helt klart født i Løvens tegn, vokste opp i Brisbane, hovedstaden i Queensland – forøvrig også kjent som solskinnsstaten. Hun jobbet som profesjonell pianist, lærer, akkompagnør og stemmelærer før den musikalske karrieren fikk en brå slutt da hun begynte å skrive, noe som egentlig bare skulle være en morsom adspredelse. Hun bor for tiden en halvtime fra hovedstaden, i en leilighet ved elven i vakre Raby Bay. Hun liker å spise middag ute på balkongen mens hun ser utover havnen med alle de forskjellige båtene – alt fra motorbåter i millionklassen og statelige, store yachter til mindre båter. Det er ingenting som haster i en slik tilværelse, noe som hjelper henne i skrivingen. Hun har skrevet godt over hundre bøker, men tror fortsatt at hun har den beste til gode.


FØRSTE KAPITTEL

Det var en halvtime siden de hadde reist fra Brisbane, og mørke, truende skyer begynte å blåse inn fra øst. Han hadde et utall timer i luften bak seg, og så fascinert på idet himmelen eksploderte. Dette var ikke noe nytt; dette var naturen på sitt mest utrolige og beste. De voldsomme kreftene kunne ta tak i et lite fly og gjøre hva de ville med det; slippe det, sende lyn etter det, eller mirakuløst la det komme helskinnet gjennom stormen.

Han visste at han kunne takle denne ettermiddagens pyrotekniske forestilling, selv om det var det siste han trengte nå. Frustrasjon bygget seg opp i brystet hans. Forferdelig vær kunne gjøre en hvilken som helst pilot skjelven, men han kunne ikke gi etter for nerver nå. Baronen fløy med nesen først inn i den tykke, grå tåken. Den lukket seg rundt flyet som et vått og tungt teppe, og slukte det fullstendig. Striper av sølv fløy forbi vinduene som kuler i kuleregn.

Han kunne ikke ha flere forstyrrelser. Han bannet heftig et par ganger, og fant ut at det klarnet hodet og gjorde det lettere å styre. Han kunne ikke tillate seg å miste kontrollen. Det var den eneste måten å klare seg på.

Han var en erfaren pilot. Det var lenge siden han hadde tatt flysertifikatet – han hadde tatt det straks han var gammel nok. Daniel, faren hans, hadde vært svært stolt av ham, og hadde klappet ham på skulderen.

– Du er et naturtalent, Garrick. Du klarer alt du vil. Du kunne ikke ha gjort meg mer stolt, min sønn!

Det kom helt sikkert av at han hadde arvet talentet fra faren. Han hadde vært rollemodellen hans for så å si alt. Han hadde lært å fly på samme måte som faren – det kom naturlig. Ikke sånn å forstå at han var en uforsiktig pilot – han ga oppgaven den respekten den fortjente. Han var nøye. Å fly var livet for ham – men det kunne også bety døden. Det kunne han aldri glemme, selv ikke et lite øyeblikk. Det hadde vært altfor mange flyulykker her ute i ødemarken. Allikevel elsket han å fly. Han elsket motorbrølet når flyet takset ned rullebanen, og han elsket når det tok av og seilte opp i den uendelige, blå himmelen som en gedigen ørn. Han elsket å være omgitt av skyene, og ikke minst satte han pris på den utrolige frihetsfølelsen han fikk. Det var både spennende og beroligende på samme tid. I årenes løp hadde han allikevel opplevd mange farlige og skremmende situasjoner. Sånn ble det når været var så ustabilt som her, og når det var kvelende hett og varmt som det var midt i regntiden.

Han fikk ny energi da frustrasjonen la seg, og konsentrerte seg om å få flyet gjennom turbulensen. Det var den typen turbulens som alltid fikk passasjerer til å bli både kvalme og skjelvne. Det var plass til fire stykker i flyet. For ham var det nesten motsatt; han fikk kick av sånt vær. Beech Baron var en nydelig maskin, og den var et symbol på hva pionerfamilien hans hadde oppnådd. Den ble sjekket regelmessig for å se at den var i god stand, men allikevel kastet turbulensen flyet rundt som et leketøy. Heldigvis ga det seg før det ble for ille.

Det hadde vært litt av en tur. Han hadde sagt ja til å  påta seg et ambulanseoppdrag for en nabo, en gårdeier, som ikke hadde hatt fly på en stund. Han hadde ikke råd til det. Garricks bestefar, Barton, hadde utvidet Rylance-foretaket så mye at gården Coorango bare var én av de store inntekstkildene. Utfordringen på denne turen var å lande Baronen på en blindvei midt i ødemarken. Veien skar rett gjennom villmarken, og på sitt beste var det vanskelig å lande her, tatt i betraktning av hvor smal veien var – for ikke å snakke om kenguruene, som var lette å skremme. De utgjorde en reell fare, for de lot seg lett skremme av lyder, og særlig av det infernalske bråket Baronen laget. De pleide å få panikk og hoppe over hele veien, og noen ble så redde at de hoppet stivt omkring med enorme, redde øyne. Kenguruer var ikke særlig fornuftige.

I det minste var ikke den provisoriske flystripen for kort, for veien fortsatte i det uendelige inn i ødemarken. Den skar en rett linje gjennom det støvete, rustrøde landskapet.

Den stakkars gårdsarbeideren hadde vært grå i ansiktet, og det var tydelig at han led store kvaler. Allikevel hadde han ikke klaget en eneste gang. Antagelig led han av galle- eller nyrestein. Gårdeieren og to av mennene hans hadde brakt pasienten til motorveien, og der hadde de lagt ham på båre og fått ham om bord i flyet. Derfra skulle Garrick fly ham til nærmeste luftambulansestasjon. Luftambulansetjenestens kapasitet var fullstendig sprengt for tiden. Det så ut til at alle unge mødre hadde bestemt seg for å føde nå, eller så var det de mange gårdsulykkene som gjorde det. Mannen som hadde fått skulderen gjennomboret av et oksehorn hadde visstnok vært naglet til gjerdet i tjue minutter.

Den gode gjerningen hans hadde forsinket ham. Han følte ikke at han fortjente den overstrømmende takken han fikk fra de andre.

– Du er jammen meg utrolig, Rick, gamle venn! Scobie, gårdeieren, en kjempe av en mann, hadde klappet ham beundrende på ryggen. En mindre mann ville ha mistet balansen og falt så lang han var. – Det krever sin mann å lande en Beech Baron verdt godt over en million dollar på en smal vei som dette. Jeg kan ikke få takket deg nok, kamerat. Whitey her holdt hendene for øynene hele tiden mens du landet! Scobie så bort på den ulenkelige oppsynsmannen, som smilte fårete.

– Har aldri sett noe lignende, mr Rylance! istemte Whitey. – Men de sier jo at du er et unikum!

– I så fall et unikum med en god porsjon flaks, Whitey!

*

Innen han nådde Brisbane var stormen over. Det var som om den aldri hadde vært. Solen skinte iherdig og bronsefarget gjennom skylaget, og fikk det til å forsvinne. Himmelen var farget sterkt opalblå. Solnedgangen ville snart farge himmelen, og så ville den indigofargede, tropiske skumringen falle som en gardin. Han landet flyet lett som bare det, og parkerte det bak et Gulfstream jetfly. En dag ville han også kunne kjøpe et. Etter at han hadde sjekket flyet, gikk han over rullebanen til limousinen som ventet for å kjøre ham til familiens herskapshus ved elvebredden.

– Hadde du en fin tur, mr Rylance? spurte sjåføren og hilste med luen.

– Jeg har hatt bedre. Han smilte og slengte den store kofferten i bagasjerommet. Han trengte ikke sjåføren til å gjøre det for seg.

Et øyeblikk senere var de på vei mens de småpratet. Grunnen til at han hadde reist så langt nå var at han skulle være forlover for slektningen sin, Corin, i bryllupet hans om to dager. Det ville bli en kjærkommen anledning til å ha det hyggelig etter de tunge månedene som hadde fulgt dødsfallene til Dalton Rylance, Corin og Zaras far, og hans glamorøse andre kone, Leila, i et flykrasj i Kina. Hendelsen hadde sjokkert hele landet. Dalton Rylance hadde vært en gigant i industribransjen, men livet gikk videre enten man ville eller ikke. Corin var en kriger, og nå fikk han sin belønning – han skulle gifte seg med sitt livs kjærlighet, Miranda Thornton.

Garrick hadde møtt den lille, sølvblonde Miranda i Daltons begravelse, og han likte henne umiddelbart. Hun var ikke bare vakker å se på, hun var også intelligent. Hun planla å bli lege, og det vinnende vesenet hennes ville nok komme godt med ved pasientenes sengekant. Corin var heldig, og han fortjente det i aller høyeste grad. Livet hadde ikke fart lett med ham, eller med Zara, etter at moren deres hadde dødd så altfor tidlig. Hun var blitt forgudet av alle i den utvidede familien, noe som ikke var tilfellet med den andre mrs Rylance. Hun hadde absolutt ikke vunnet hjertet til moren hans. Garricks mor hadde en skarp tunge, og hun var ikke redd for å bruke den. Han hadde truffet Leila i familiesammenkomster, og syntes hun var både varm og sjarmerende. Eller så hadde hun i alle fall skrudd på all sjarmen hun hadde for ham.

– Du er en rik og kjekk ung mann, kjære, sa moren hans. – Det holder lenge for kvinner som Leila.

Det kunne så være, men Leila Rylance hadde allikevel vært en utrolig glamorøs kvinne, og hun hadde gjort den krevende og arrogante Dalton lykkelig. Dødsfallene var en forferdelig tragedie. Selv ikke de superrike kunne unnslippe.

Dalton Rylance og faren hans, Daniel, hadde vært tremenninger. Grenen hans av familien hadde vært saue- og kvegbaroner siden kolonitiden. Faren hans var en fantastisk mann, en inspirasjon og en virkelig helt for familien sin. De siste årene hadde han sittet i rullestol etter at han hadde hatt flere brudd i ryggen som følge av en rideulykke.

Dalton og Daniel hadde aldri stått hverandre nær, selv om faren hans eide en god del aksjer i Rylance Metall. Dalton Rylance var ikke en mann som var lett å like, og han fikk sjelden frem kjærlige følelser i andre, men han hadde vært en briljant forretningsmann. Han var en imponerende mann, og hadde vært en pioner innen gruveindustrien.

Garrick tenkte på Zara, noe som hendte langt oftere enn han likte å innrømme. Hun hadde forlatt ham i et følelsesmessig helvete. En gang i tiden hadde de vært lidenskapelig forelsket. Rettelse – han hadde vært lidenskapelig forelsket. Zara hadde bare testet vingene sine. Hun hadde prøvd ut den blomstrende kvinneligheten sin, og utforsket den våknende seksualiteten. Elskoven deres hadde løftet hjertet hans ut av kroppen. Han hadde vært gal etter henne, han kunne ha gjort hva som helst for henne. Han kunne gitt avkall på hva som helst – han kunne nesten ha gitt avkall på arven sin for henne. Han hadde alltid visst at et stort ansvar ventet på ham, for han var sin fars eneste sønn og arving. Det samme gjaldt for Corin, Daltons arving.

Zara var den kvinnelige arvingen i Rylance-imperiet. Dalton, som den sjåvinisten han hadde vært, hadde imidlertid ikke forventet annet av henne enn at hun skulle gifte seg inn i en annen rik familie og produsere arvinger. Dalton Rylance hadde høylytt ment at kvinner ikke hadde hode for forretninger.

– Forretninger kan bare bli drevet av menn.

Dermed var det mennene som hadde makten i Rylance Metall, og det samme gjaldt forøvrig for Rylance-foretaket. Det var derimot i ferd med å endre seg. Moren hans, Helen, satt i styret i alle firmaene deres, og hun var en aktiv deltager. Hun hadde anbefalt, og deretter brakt inn to andre kvinner i nøkkelposisjoner. De hadde snart nok bevist sin verdi. Moren hans var litt av en kvinne. Dessuten var hun dyktig til å bedømme folks karakter, noe som gjorde at han lurte på hvorfor hun hadde tatt så feil angående Zara.

Hans vakre, vakre Zara. Hans mørke engel. Hun var laget av samme stoff som drømmer.

Hun var fortsatt ikke bundet til noen i en alder av tjueåtte, selv om alle hadde trodd hun kom til å gifte seg tidlig og med stor ståhei. Hun var to år yngre enn ham. En ung kvinne som var så vakker og strålende som Zara, og som dessuten var arving, tiltrakk seg naturlig nok menns oppmerksomhet. Hun hadde aldri gått lenge uten å ha beundrere. Allikevel var hun ingen bortskjemt liten rik pike. Hun hadde skapt seg selv om til en suksess i forretningsverdenen. Dalton hadde ikke regnet med sin eneste datters gode hode, men hun hadde arvet Rylance-evnene. Allikevel hadde aldri Dalton tilbudt henne jobb i Rylance Metall.

Det var en av de virkelig store feilene han hadde gjort, men så hadde han vært en mann av sin tid. Zara hadde bodd i London i noen år, bevæpnet med en mastergrad i forretningsdrift, noe Dalton hadde tillatt fordi det ville komme arven hun hadde i vente til gode. Hun arbeidet og bodde der – og innledet farlige forhold. For en tid siden hadde hun vært innblandet i en stor skandale, hvor den beryktede og superrike europeiske forretningsmannen Konrad Hartmann hadde vært involvert. Han hadde til slutt blitt funnet skyldig i svindel i stor stil. Han ventet på at rettssaken hans skulle komme opp nå, men ville uten tvil bli satt bak lås og slå i lang tid. Da pressen først fikk nyss om denne historien, hadde de kalt Zara Hartmanns vakre, unge australske elskerinne. Mellom linjene stod det skrevet at hun måtte ha visst om Hartmanns lyssky måte å gjøre forretninger på. Hun var tross alt noe av et vindunder selv når det kom til forretninger, og hun var datteren til Dalton Rylance. Pressen mesket seg selvsagt i det, og gikk så nær grensen til injurie som de kunne.

De ga seg da de ble truet med søksmål. Zaras anerkjente og svært innflytelsesrike sjef, sir Marcus Boyle, hadde tatt opp kampen for henne, og Corin hadde heller ikke kastet bort tiden. Han hadde flydd til London og ordnet det så hun fikk de beste advokatene, og da ting roet seg en stund senere, hadde han tatt henne med seg hjem. Hun hadde visstnok ikke protestert.

Han likte ikke at hun hadde brent seg så kraftig. Intet mindre enn et forhold til en kriminell milliardær, selv om hun hele tiden hadde nektet for at de hadde hatt et alvorlig forhold. Det kunne ikke stemme, men det var bare noe Zara og Hartmann kunne vite. Det han visste med sikkerhet var at han aldri kunne tilgi henne for hvordan hun hadde behandlet ham. Hjertet hans hoppet kanskje når han så henne, og hun ville nok alltid være det vakreste han hadde sett, men å lege et knust hjerte var ikke så enkelt. Hjertesorg førte som kjent ofte til bitterhet. Forhold med elementer av besettelse var tross alt ekstremt – han klarte ikke å hate Zara. Alt han kunne gjøre var å forhindre at hun noen gang igjen fant en sprekk i rustningen hans.

En del av ham hadde hatt lyst til å takke nei til å være forlover for Corin, for siden Zara skulle være forlover for Miranda, så tok han en stor risiko. Bare lyden av navnet hennes hadde makt nok til å såre ham, men det skulle ingen noen gang få vite. Han var ekspert i å skjule sine egne følelser. Til slutt hadde han bestemt seg for at han ikke kunne svikte Corin. Det var tross alt en ære, og Corin kjente ikke til alt som hadde hendt mellom ham og Zara. Det var deres hemmelighet. Han og Zara ville sitte ved siden av hverandre ved bordet og oppføre seg som fjerne slektninger som tilsynelatende var på vennskapelig fot med hverandre.

Han hadde levd mye siden hun forlot ham, og hadde gjort et stort feilgrep i et forsøk på å legge fortiden bak seg. Han og Sally Forbes hadde forlovet seg på en stor fest foreldrene hennes hadde holdt for dem. Familien Forbes var nære venner i tillegg til at de hadde vært gårdbrukere i generasjoner. Han hadde kjent Sally i årevis. Hun var alt en ung mann i hans posisjon burde velge – hun var født i ødemarken, hun var en dyktig rytter og hadde massevis av energi. I tillegg var hun svært attraktiv, med skinnende, nøttebrunt hår og gyllenbrune øyne som glitret. Hun var velutdannet, selvsikker og utadvendt, og trent fra barnsben av til å en dag bli husfrue på en stor gård. Som Coorango. Det kunne ha gått dersom ikke tanken på Zara og det han hadde følt for henne hadde kommet i veien, så til slutt hadde han og Sally gått hver til sitt. Hun giftet seg etter en stund med en felles venn, Nick Draper – enkelte hevdet bare som en trøst. Han håpet at det ikke stemte. Sally og Nick fortsatte å være venner av ham, og det beste var at de så lykkelige ut sammen.

– Det er for mye av deg som foregår inne i hodet ditt, Rick. Jeg vet aldri hva du egentlig tenker.

Det hadde gjort at han følte seg ille til mote. Han klarte ikke å komme over Zara, eller å stilne det verkende hjertet.

Av og til kunne han ikke tro at årene hadde gått så fort. Stemte det virkelig at det hadde gått fem år allerede? Zara hadde prøvd å minske avstanden mellom dem ved å sende ham en haug av brev. Det siste hadde blitt sendt fra London, bare kort tid før hun begynte å dukke opp på forsidene av de engelske avisene. Han hadde vært fristet til å lese brevene hennes, men han hadde endt opp med å tenke at hvis han gjorde det, så sviktet han seg selv. Han sviktet sin egen selvrespekt. Til slutt hadde han tatt opp den sammenbundne bunken med brev fra bakerst i en kommodeskuff, og han hadde ikke bare kastet dem i søpla – han hadde brent dem. Det hadde virket riktig.

Fortiden var slettet.

Bare synd han ikke kunne slette minner.


ANDRE KAPITTEL

Rylance-familiens herskapshus i middelhavsstil var litt av et hus. Det var enormt og lå på en stor, velholdt tomt hvor det i den ene enden var et svømmebasseng med turkist vann og et omkledningshus som var stort nok til at en familie kunne ha bodd i det. Tomten gikk helt ned til elven, som var dyp og bred og kunne være farlig når den flommet som verst. På våren og sommeren hang ivrig blomstrende grener utover elvebredden. Tomten hadde kun to veldig dyre eiendommer som naboer på hver side.

Han hadde vært en gutt første gang han var på besøk i huset. Alle barn som var født her ute ble sendt på kostskole når de var ti år gamle, i hvert fall hvis de hadde foreldre som hadde råd til det. Det var tradisjon. Han og Corin hadde blitt skrevet inn da de var spedbarn ved samme prestisjetunge skole som faren og bestefaren deres før dem hadde gått på. De skulle begynne i femte klasse sammen neste år.

Han hadde øyeblikkelig blitt knyttet til Corin. De var venner og slektninger helt fra begynnelsen av. Corins nydelige lillesøster, Zara, hadde vært som tatt ut fra hans egen søster Juliannes eventyrfortellinger. For det første så hadde hun på seg en hvit kjole med broderi over det hele. Han hadde aldri sett maken. Det lange, skinnende mørke håret hadde vært dratt tilbake fra ansiktet hennes med et bredt, blått satengbånd. Det tumlet over skuldrene hennes og nedover ryggen. Jules, som var seks år da, gikk vanligvis i t-skjorter, shorts eller olabukser, og det krøllete hårete hennes ble klippet i guttesveis. Det var mest vanlig for gårdsbarn.

Han hadde falt umiddelbart for Corins søster. Selv da hadde hun enorm makt over ham. Han hadde en teori om at hun hadde gjort så stort inntrykk på ham så tidlig at det hadde blitt umulig for ham å se henne som hun virkelig var. Det hadde vært et av de store øyeblikkene i livet hans å treffe lille Zara Rylance, selv med alt det spennende som barn i villmarken opplevde.

– Dette er Zara, Garrick! Min juvel av en datter!

Corin og Zaras vakre mor hadde presentert dem med et smil. Antagelig syntes hun det var morsomt at han nærmest måpte med åpen munn. Den lille jenta hadde til hans store overraskelse elegant rakt ham hånden. Hvor yndig var ikke det, og hvor voksent?

Moren hennes hadde selvsagt lært henne manerer. Kathryn Rylance hadde vært en svært vennlig kvinne med stor dannelse. Hvem kunne ha tenkt seg at få år senere ville hun være død, drept i en bilulykke da sportsbilen hennes kjørte utfor en bro? Hele den utvidede familien hadde vært lamslåtte og i dyp sorg. Han husket morens omtale av det da Dalton Rylance kort tid etter giftet seg på ny.

– Ung nok til å være datteren hans, Daniel. Kan du tro det? hadde hun sagt til faren hans. De blå øynene sønnen hadde arvet fra henne hadde gnistret indignert. – Hva kommer til å skje med barna, nå som de har mistet en så kjærlig mor? Det monsteret Dalton vil slett ikke være til noen trøst. Lille Zara kommer til å lide mest, vær du sikker. Hører du etter, Daniel? Dalton og den nye mrs Rylance kan aldri glemme Kathryn når Zara er der. Jeg vet at du ikke liker at jeg sier det, men jeg har alltid trodd at kjære Kathy var i dyp krise … 

Da hun kom dit, hadde moren hans brått sluttet å snakke.

Faren hadde sett ham stå og henge ved døren, og ropte på ham. – Det er i orden, Garrick. Kom inn.

Akkurat idet han hadde lyttet med stive ører til det moren hans var i ferd med å si! Alle visste at moren hans ikke var imponert over Leila Rylance. Det var slett ingen hemmelighet. Hun snakket faktisk rett ut om det, men det var kanskje ikke overraskende siden hun hadde vært så glad i den tragiske Kathryn, som Zara lignet så veldig.

*

Den spektakulære, håndlagede jernporten åpnet seg automatisk, før den sakte lukket seg bak dem. De kjørte sakte opp innkjørselen som var rammet inn av cubanske palmer. En dramatisk utstilling av fargesterke blomster vokste ved føttene deres i lange, smale bed som formet en allé. Den førte til den sirkelformete parkeringsplassen. Velstelte plener spredte seg utover i den saftige grønnfargen som ikke fantes naturlig ute i ødemarken.

Nærmere huset kunne han nyte synet av rosene som fikk vokse fritt innenfor bedene sine. De måtte ikke dele plassen sin med noen andre blomster, noe han likte. Roser var tross alt dronningen av blomster. Nå som det var tidlig sommer, blomstret de friskt. Hvert bed var satt av til en spesiell farge; rosafarger, hvite, gule og oransje, og massevis av forskjellige nyanser av rødt – høyrød, skarlagensrød, rubinrød og karmosinrød lengst borte. Det hersket en fredelig atmosfære over stedet.

Han visste at Kathryn Rylance hadde brukt mye tid i hagen. Hun hadde jobbet tett sammen med hovedgartneren i sin tid, en engelskmann som het Joshua Harris. Josh var en mann som elsket roser, og som kunne mye om dem. Jobben hans hadde bestått av å gjøre rosehagen større. Ingen hadde blitt overrasket da han hadde sagt opp nesten umiddelbart etter at Kathryn var død. Det ble sagt at han var knust.

Rosehagen bestod som et minnesmerke over Kathryn.

Garricks tretthet hadde forsvunnet, men han var allikevel anspent. Han visste ikke om Zara var i huset eller ikke. Hun hadde en leilighet i byen, men siden bryllupet var så nært forestående, så var det mulig hun var her. Huset var stort nok til å huse en hel hær. Han visste at Zara og Miranda hadde blitt nære venner, men så var også Zara svært sjarmerende.

Corin hadde betrodd ham at han tenkte på om han skulle beholde eiendommen. Det kom av minnene, selvsagt, men selv med så mye penger han kunne ønske seg, så ville det bli vanskelig å finne en tilsvarende eiendom noe sted. Så alt var opp til Corin. Kanskje Miranda ikke ville ønske å bo i huset, selv om hun bare hadde møtt Leila Rylance noen få ganger. Miranda ville bli utsatt for mye omtale som Corins kone. Vanligvis giftet ikke medisinstudenter seg med milliardærer, men ut fra det han hadde sett av Miranda, så var han sikker på at hun ville klare seg fint.

*

Han visste allerede før det skjedde at Zara kom til å lukke opp døren. Det strammet seg i brystet hans. Var det den første av sjokkbølgene?

Kathryn Rylances vakre utseende hadde gått i arv til datteren. Zara så opp på ham med et skjelvende smil – hun var uten tvil usikker på reaksjonen hans – men de vakre øynene hennes trollbandt ham allerede. – Hallo, Garrick.

Bare synet av henne gjorde vondt. Visste hun det? Det gikk flere støt gjennom ham, og samtidig kom følelsen av fiendtlighet fordi han hadde elsket noen som var uoppnåelig. Kom han aldri til å komme over det?

Du bærer rundt på en fakkel du ikke kan legge fra deg, og langt mindre slukke, din tosk.

Han var eldre og klokere nå. Hjertesorgen hadde forsteinet hjertet hans. Han visste det ikke selv, men han utstrålte seksuell fiendtlighet. – Zara. Jeg lurte på om du kom til å være her.

Hun rødmet over at han var så skarp. – Jeg forventer ikke å få en klem.

– Jeg klemmer ikke så mye lenger, Zara, sa han tørt. Hjertet hans slo som en tromme. – Du kurerte meg for det. Kan jeg komme inn?

– Selvsagt. Rødmen i kinnene hennes ble dypere. Hun gikk bakover, høy og slank. Det skinnende, mørke håret var holdt tilbake i en løs topp, og fremhevet svanehalsen og ørene hennes. Hun var kledd i en hvit, kortermet bluse med rysjer foran og smale, svarte bukser. Hun var høyere enn gjennomsnittet, men brukte allikevel høyhælte sandaler. Antrekket var enkelt nok, men allikevel av ypperste kvalitet. Zara kledde det meste, og hun så nydelig ut uansett hva hun hadde på seg.

– Corin er forsinket, sa hun, og var tydelig nervøs. Hun måtte se opp på ham. – Miri er sammen med ham. De tar en rask drink med noen venner, og er hjemme igjen til middag klokken sju.

– Jeg husker det, sa han, og slappet av litt mer.

– Skal jeg vise deg rommet ditt?

Hun smilte skjelvende igjen. Hun hørtes veldig mild ut, som om hun gjerne ville gjøre ham til lags. – Hvor er de ansatte? spurte han brått, som om han heller ville at en av dem skulle gjøre det.

– De er rundt omkring. Jeg hadde lyst til å ta imot deg selv.

– Virkelig? Han hevet et av de svarte øyenbrynene. – Jeg antar at vi er nødt til å bli enige om hvordan vi best skal håndtere de neste par dagene.

Han måtte ha sett stram ut i ansiktet, for hun utbrøt: – Hater du meg fortsatt? Selv så hun ut som om hun angret dypt på alt som hadde hendt.

Han svarte automatisk. – Ikke lur deg selv, Zara.

Ikke la deg bli svak på grunn av de store, brune øynene.

– Hvis du hjemsøkte drømmene mine, så er den tiden for lengst forbi.

– Du hjemsøker fortsatt mine, sa hun enkelt.

Herregud! Hvordan kunne hun! Han svarte så skarpt at hun skvatt til. – Du var alltid flink til å late som, men du kan da ikke ha kommet over Hartmann allerede?

Det var tydelig at hun anstrengte seg for å holde fasaden. – Du snakker bare tull, Garrick. Jeg var aldri involvert med Konrad Hartmann. Det var ikke noe virkelig forhold. Vi spiste middag noen ganger og gikk på noen konserter sammen.

– Jeg antar at det stemmer. Han trakk på skuldrene. – Gudinner faller ikke for alminnelige dødelige. Men dere hadde et seksuelt forhold?

– Det har du ingenting med, svarte hun reservert.

– Selvsagt hadde dere det.

Han så fra det vakre ansiktet hennes og inn i den formelle stuen. Den hadde blitt pusset opp siden sist han så den. Nå var den holdt i gull, turkis og sitrongult, med vegger malt i en terrakottafarge han ikke klarte å beskrive. Dette storslagne rommet hadde en gang hatt to innebygde buer som matchet hverandre, men nå var begge de store mottagelsesrommene blitt åpnet opp ut mot hallen.

Det var virkelig smart, og virkelig overveldende. Hallen var fortsatt holdt i den tradisjonelle svarte og hvite marmoren, men da han løftet hodet, så han det nye, hvite taket. Fire korintske søyler strakte seg opp i buene, og utgjorde en flott søylegang.

Så hvem var det som hadde inspirert til denne magien? En kostbar designer med uklanderlig smak? Miranda? Sannsynligvis var det Zara. Det så ut som henne, tenkte han – det var hennes eleganse over det. Zara hadde alltid hatt god smak.

Hun stod et stykke unna ham, og virket som om hun var fortapt i tanker. – Jeg kan ikke snakke om Konrad Hartmann, sa hun. – Jeg var offeret i den saken.

Han så skeptisk ut. – Hans vakre, australske elskerinne?

– Tror du det, så tror du hva som helst! svarte hun stramt. – Jeg ble lei meg over å høre at forlovelsen din med Sally Forbes ble brutt. Jeg husker henne. Hun var en veldig attraktiv jente – og veldig passende.

Han trakk på skuldrene. – Hun er lykkelig gift med Nick Draper nå. Husker du ham?

– Jeg husker den andre vennen din, Nash, bedre.

– Og hvorfor ikke? Han lo tørt og bittert. – Nash var forelsket i deg også. På den ene eller den andre måten så etterlater du deg et varig inntrykk. Corin må ha brukt en formue på pusse opp her.

– Liker du det?

– Noen har fortreffelig smak, sa han, og så på henne med de blå øynene. – Var det Miranda? Jeg ville ha trodd at hun var for opptatt med studiene sine. Jeg beundrer forresten ambisjonene hennes.

– Det gjør vi alle. Hun snakket med mild stemme, som om Miranda var en høyt elsket søster. – Miri og jeg samarbeidet, og i tillegg hadde vi selvsagt et profesjonelt team. Vi ville ikke at noe skulle minne oss om … Hun stoppet og bet seg i underleppen. Den var fyldigere enn den følsomme overleppen. Hun hadde en vakker munn. En gang i tiden kunne han ha kysset den hele dagen. Hele natten. Han hadde så å si gjort det.

– Fortsett, sa han kort mens han tenkte at han kanskje aldri ville klare å beskytte seg mot denne kvinnen. – Du kom ikke overens med stemoren din, sa du? Jeg antar at det er forståelig. Du orket ikke at en annen kvinne tok din mors plass, for ikke å snakke om at hun tok din fars oppmerksomhet fra deg.

Hun la hånden mot halsen som om beskyldningen gjorde vondt. – Hva vet du om det, Garrick?

– Jeg vet ikke så veldig mye, innrømmet han. – Vi har tross alt bodd langt unna hverandre nesten hele livet, men jeg husker at du ofte fortalte meg at Leila hadde kommet mellom deg og faren din. Ikke det at vi brukte så mye tid på å snakke, eller på å snakke om noe annet enn oss selv og planene våre for framtiden sammen, fortsatte han med merkbar bitterhet.

– Hun gjorde mer enn som så, påpekte Zara. Hun holdt ansiktet uttrykkløst. – Men man skal ikke snakke stygt om de døde. Det er uansett trygt å si at Miranda er den som ville ha størst forandringer.

– Var det ikke i god nok stand allerede? spurte han genuint overrasket. – Ingen kunne påstå at stakkars, tragiske Leila ikke hadde stil.

Zara snudde seg halvveis vekk og viste ham den nydelige profilen sin. – La oss snakke om noe annet. Dette er egentlig ikke noe du trenger å tenke på.

– Selvsagt ikke, sa han seg lett enig i. – Men si meg da akkurat hva jeg bør tenke på. Han tok opp kofferten sin. – Jeg er Corins forlover.

– Corin har høye tanker om deg. Hun begynte å gå mot den store trappen som svingte seg opp til høyre og venstre opp fra hallen.

– Det er gjensidig, sa han. Han hadde blikket festet på de delikate skuldrene og den rette ryggen hennes. – Det er du som rotet det til. Forresten … Han tok en pause, for han ville virkelig vite svaret. – Corin vet ikke om oss, gjør han vel? Eller det tvilsomme oss som vi var.

Hun stoppet ikke, vel vitende om at han prøvde å få henne på gli. – Du trenger ikke å ta med kofferten, sa hun. – Noen tar den opp for deg.

– Bare svar på spørsmålet, sa han spisst.

Hun snudde seg og så på ham. Høyden og styrken hans, det grasiøse i ham, og all livslysten! Hvis det bare var mulig å gå tilbake i tid. Hadde hun kunnet se seg selv utenfra, så hadde hun sett at de enorme øynene hennes dominerte i det magnoliableke ansiktet.

Hun var den mest attråverdige kvinnen i verden, på tross av hvordan hun hadde behandlet ham, tenkte han. Han måtte kjempe mot den heten som vellet opp i ham, mot minnene om lidenskapen som hadde vært.

Hun hadde rotet det til en gang. Aldri om hun skulle få gjøre det igjen.

– Du leste ikke brevene mine, gjorde du vel? spurte hun trist. En av de slanke hendene hennes holdt fast i gelenderet, som om hun trengte støtte.

Han var sint nå, men han klarte å kontrollere seg.

Ikke la henne se at hun påvirker deg.

– Hva var vitsen? Du kom ikke til å komme tilbake til meg. Det gjorde du klart som glass. Du var bare i ferd med å spre vingene dine. Du utnyttet alt jeg følte for deg.

– Jeg var redd for faren min, sa hun, som den dyktige skuespillerinnen hun var. Hun så fortsatt opprørt og redd ut. – Han sa hopp, og jeg hoppet.

Garrick tente, og stemmen hans var som et piskeslag: – Tull! Faren din ga deg hva det skulle være! Du manglet ingenting. Han visste at han viste for mye følelser.

– Bare på enkelte områder, sa hun. Garrick kjente ikke engang til halvparten. – Faren min har alltid vært veldig kontrollerende, selv da moren vår levde. Han kontrollerte henne. Tårene vellet opp i de vakre, mørke øynene. Hun blunket dem bestemt tilbake. – Jeg torde aldri å stå opp mot ham. Jeg skammer meg over det nå. Jeg burde ha vært modigere, men faren min kunne skremme selv sterke menn ut av sitt gode skinn. Det er sant. Tøffe forretningsfolk, ikke bare tjenere og lignende. Bare Corin sto opp mot ham. Jeg måtte betale for at jeg lignet moren min så mye. Corin var arvingen, jeg var datteren – en person som ikke betydde stort. Døtre betyr ikke stort. Han demonstrerte derimot aldri kontroll. Du kjente ikke egentlig faren min, Garrick, ikke mer enn du kjente Leila. Du husker henne som en sjarmerende, superglamorøs kvinne, varm og vennlig. Virkeligheten var temmelig annerledes.

– Jeg trodde du ikke ville snakke stygt om de døde, minnet han henne på. – Og jeg antar at du ikke var det minste vanskelig? utfordret han henne. Hun sto på det første trinnet, så de var nesten i øyehøyde. Han kunne ha strakt seg ut og tatt henne i armene sine. – Faren din betrodde meg at han var svært bekymret og skuffet over at du gjorde alt du kunne for å gjøre livet surt for stemoren din. Leila prøvde ifølge både ham og henne selv – selv om hun sjelden sa noe stygt om deg – alt de kunne for å gjøre deg fornøyd, for å få kontakt med deg, men du var ikke interessert. Jeg har sagt at jeg synes det er forståelig, men jeg er ikke med på å legge all skyld på Leila. Hun kan ikke forsvare seg.

– Det er tydelig at hun lurte deg, svarte hun skarpt, tydelig såret. – Du stoler altså mer på faren min og Leila?

– Herregud, ja! innrømmet han åpent. – Hvorfor skulle de lyve? De virket helt sannferdige. Jeg vet at det var mange konflikter. Han rynket pannen. – Det vet vi alle sammen. Å gifte seg med en ung og vakker kvinne var nødt til å få konsekvenser.

– Ja, det gjorde det. Hun snudde seg, som om hun innså at det ikke var noen vits i å prøve å få hans sympati. – Jeg beklager, men jeg vil ikke snakke om det. Du har tydeligvis gjort deg opp en mening. Du ser ikke ut til å sette pris på at du var velsignet, Garrick. Vi har begge to vokst opp i velstand, men du hadde fantastiske foreldre. For folk flest så betydde det å være den kvinnelige arvingen til Rylance-formuen at alt i hele verden var innen min rekkevidde. Slik var det ikke. Å være rik gir deg også byrder. Det vet du. Man kan kjøpe seg forhold. Folk har lyst til å kjenne deg, bli sett sammen med deg. Men du kan ikke kjøpe kjærlighet. Det er ikke til salgs, ikke når det betyr alt.

Han stønnet teatralsk. – Vær så snill, Zara! Jeg følte kjærlighet for deg. Husker du det kanskje bare svakt? Du ville ikke ha det. Jeg visste da at jeg ville ha deg mer enn du ville ha meg, men det var greit. Det du ga meg lyste opp livet mitt. Jeg hadde håp om en strålende framtid, men i virkeligheten var det ikke noe håp. Det du faktisk gjorde, var å utsette meg for massevis av unyttig ulykkelighet. Du var ikke verdt det. Jeg misliker kalkulerende og uærlig oppførsel mer enn noe annet.

Kinnene hennes ble røde. – Du husker feil, Garrick. Jeg spilte ikke spill.

Han skar tenner. – Vær så snill og hold munn, Zara, sa han. – Vi har gitt hverandre hjertesorg, men vi kan ikke gjøre denne helgen om til en krigssone, kan vi vel? Fortid er fortid.

Hun ble tankefull. – Hva var det den amerikanske forfatteren Faulkner sa? Fortiden er aldri død; den er ikke engang fortid. Du og Julianne måtte aldri gå gjennom det jeg og Corin måtte. Dere hadde en fantastisk mor og far. Faren din er en koselig mann – jeg håper å treffe ham snart. Han inviterte meg til Coorango.

Han ble så overrasket at han utbrøt: – Hva? Han gikk etter henne og tok henne i armen. Der var det igjen. Det elektriske støtet som fikk hårene til å reise seg på armene hans. Øynene hans gnistret farlig blått. – Pappa kunne ikke ha gjort det uten å si fra til meg.

– Det er fortsatt han som er herre på Coorango, er det ikke? utfordret hun ham. Hun skalv over hele kroppen. – Moren din vil gjerne treffe meg også, fortsatte hun. – Helen og jeg kom alltid godt overens. Hun var glad i moren min, det har hun sagt.

Det var i det minste sant. Et øyeblikk føltes det som om livet hans var i ferd med å rase sammen. – Og når skal liksom dette skje? sa han, og slapp henne som om han brant seg. Noe han gjorde.

Hun strakte de lange fingrene. – Jeg tror de tenkte at jeg kunne fly hjem med deg.

– Det kan du ikke mene. Ingen av dem sa et ord om dette til meg. Han var overveldet av sjokk. Foreldrene hans fortalte ham alt. De hadde ikke hemmeligheter. De hadde også blitt invitert til bryllupet, men faren hans var ikke frisk nok, og moren ville ikke forlate ham. Perverst nok så innså han at en del av ham ville at Zara skulle bli med tilbake, noe som tydelig demonstrerte hvor dum han var når det gjaldt henne.

– Så er det noe mer bak alt dette? utbrøt han. – Du spurte dem om du kunne komme. De ville aldri ha avvist deg. Coorango er uten tvil så langt borte som du kan komme. Folk snakker vel fortsatt om deg og Hartmann.

Hun gikk raskt vekk fra ham til den første trappeavsatsen. Et portrett fra siste halvdel av attenhundretallet som viste en elegant kvinne med kastanjebrunt hår, kledd i en rosa silkekjole, hang rett over henne. Det var en mektig bakgrunn. – En del av pressen gjorde sitt beste for å knuse meg. Jeg kommer til å være flekket av skitten fra det en stund, og det må jeg leve med. Men ingen som kjenner og elsker meg tviler på meg. Konrads forretninger var mistenkeliggjorte i lang tid, men det måtte en langvarig dekkoperasjon til for å avsløre sannheten.

– Jeg vil ikke høre om den kjeltringen av en ekselsker. La oss gå ovenpå, sa han avvisende, og tok opp kofferten igjen.

– Selvfølgelig.

*

De sa ikke et ord før hun stoppet utenfor en soveromsdør litt lengre ned i korridoren. Det hang flere verdifulle portretter på veggene, og oppstilt på rekke med litt avstand mellom stod antikke stoler og kinesiske vaser på marmorsøyler.

– Jeg håper du kommer til å trives, sa hun, og åpnet døren. Hun gestikulerte til ham at han skulle gå inn.

– Fint, mumlet han. Det var bedre enn fint. Rommet var stort – og han var vant til stort. Det var høyt under taket, og en dør førte ut til terrassen på enden. Der hadde man utsikt over hagen, svømmebassenget og, selvsagt, den dype elven. Inne var det møblert ganske klassisk; en stor dobbeltseng dominerte, og fargene var elegante i krem, bronse og elfenben. – Det er det mest harmoniske soverommet enhver mann kunne bedt om, sa han uten å se på henne. Han var så nær henne at musklene hans strammet seg som stålfjærer.

– Det hører en suite til, så klart, sa hun.

– Så klart, gjentok han sarkastisk.

Hun så lenge på ham. – Du har blitt svært hard, Garrick, sa hun, og betraktet den slanke figuren hans. Hard eller ei, han var fortsatt djevelsk kjekk. Heten i de glitrende øynene fikk henne til å føle seg overtent. – Du har helt mistet smilet ditt. Han hadde et vakkert smil, som solskinn som brøt gjennom skylaget.

– Bare sammen med deg, Zara, sa han kjølig.

– Stemmen din er dypere også, fortsatte hun. – Du høres mer og mer ut som faren din. Før pleide jeg å tenke at du ville bli som ham, akkurat like høvisk og klok. Den samme vidunderlige humoren og forståelsen av den menneskelige natur, våre styrker og svakheter. Nå er jeg ikke så sikker lenger.

– Jeg kan aldri bli faren min, sa han. – Men jeg prøver så godt jeg kan. Jeg kjente deg aldri, Zara, tok han igjen. – Jeg falt for deg da vi var barn, enda så landsbygdaktig det høres ut. Jeg trodde du var like vakker på innsiden som du var på utsiden. Så feil jeg tok, men alt det er historie nå. En mann gjør bare en sånn feil én gang.

– Elsket du aldri Sally i det hele tatt? spurte hun med alvor i stemmen.

Øynene hans gransket henne. – Vil du virkelig vite det?

– Veldig. Jeg ville bare at du skulle bli lykkelig, Garrick.

Han betraktet henne så kaldt at han kunne ha spilt Jane Austens mr Darcy ut på sidelinjen. Han hadde blitt god til å ha kalde øyne.

– Zara, kutt ut, stønnet han. – Du brydde deg overhodet ikke om meg. Du nøt bare at en ung mann tilba deg. Sally var et pust av frisk luft etter deg. Vi ble enige om å gå hver til vårt.

Øynene hennes lyste som om hun visste bedre. – Det er ikke hva jeg har hørt.

Noen måtte ha fortalt henne det. – Sally fortjente en bedre mann, sa han. – Jeg innrømmer at jeg er blitt … hardere. Sally fortjente noen som passet henne bedre – Nick. Hva skjedde med alle mennene som kom før Hartmann? Øynene hans var gjennomborende.

– Ingen kunne måle seg med deg!

Han var så sint at han spant rundt og grep henne i skuldrene. Han sjokkerte seg selv ved å være så voldsom. Han hadde lyst til å løfte henne opp fra gulvet. Han ville … pokker ta! Pokker ta henne!

– Ikke gjør dette, Zara, advarte han. – Jeg aner ikke hvorfor du gjør dette, men jeg må si at jeg avskyr det.

Hun så fullstendig rolig på ham. Det at hun kunne holde seg rolig var i hennes favør. – Føles det bra å riste meg?

Han slapp henne med det samme. Herregud, han trengte noen til å passe på seg når han var rundt henne. – Beklager, mumlet han. – Du bør ikke provosere meg, noe du gjør med vilje. Kroppen hans ble fylt av hete. Bare litt fysisk kontakt, og han mistet nesten grepet. Han ville ha henne i armene sine. Kysse henne sanseløs …

For Guds skyld, husk alt du vet om henne.

Det var ikke lett når han var i følelsesmessig kaos. Dette var enda et sjokk han måtte fordøye. Han hadde ikke følt seg så levende siden hun forlot ham. Den mektige seksualiteten i ham, som hadde ligget i dvale så lenge, var klar til å bryte løs. Det store spørsmålet var hvor lenge han kom til å holde ut. Bryllup var alltid spesielle anledninger. De gjorde rare ting med folk. De fylte luften med magi. Han kom til å måtte bruke all sin tid på å motarbeide sine egne instinkter.

Hun masserte den ene skulderen sin varsomt.

Han ble overveldet av skam. – Jeg mente ikke å gjøre deg vondt, unnskyldte han seg igjen.

– Jeg tror du ville det, sa hun, men stemmen hennes var lav og forståelsesfull. – Det kommer til å bli veldig vanskelig de neste dagene hvis vi ikke engang kan late som om vi er venner.

Han kunne ikke hjelpe for det. Han kastet hodet tilbake, og utbrøt: – Venner?

– Kanskje ikke, nølte hun, – men vi er begge to voksne mennesker. Vi bør klare å late som.

Han trakk på skuldrene. – Ja, hvorfor ikke. Du er en dyktig skuespillerinne, og det siste jeg vil, er å gjøre Corin og hans vakre brud lei seg. Det jeg ikke forstår, er hvorfor du vil bli med meg hjem til Coorango? Jeg har gjort det temmelig klart hva jeg synes om deg.

– Det er lenge siden jeg har sett foreldrene dine. De liker meg. De har lyst til å treffe meg selv om du ikke vil. Jeg innrømmer at jeg har lyst til å komme meg ut av byen en stund. Foreldrene dine forstår det. Du kommer til å være opptatt med å jobbe det meste av tiden – jeg vet hvor hardt du jobber. Jeg kommer til å gjøre mitt beste for ikke å gå i veien for deg. Jeg kan hjelpe moren din, siden Jules er gravid og bor i Washington. Julianne Rylance hadde giftet seg med en ung diplomat for noen år siden. For tiden bodde de i Washington.

– Jeg må tenke på det, sa han. Det var sannheten. Ta henne med hjem til Coorango? Beskytte seg selv, eller ikke? – Jeg liker livet mitt sånn det er, sa han, denne gangen uten å bry seg med å holde sinnet unna. – Jeg vil ikke ha deg tilbake i det. La meg være, Zara. Uansett hva vi hadde sammen, så er det over.

*

Den gode tonen mellom dem varte utrolig nok gjennom en deilig middag og en god stund til. De trakk seg tilbake for å drikke kaffe på terrassen mot elven, hvor det duftet sterkt av alle luktene fra hagen. Himmelen var full av stjerner. Utelys lyste opp eiendommen, og det enorme svømmebassenget og de velholdte hagene. Selv her ute kjente han duften av rosene, en duft som blandet seg med lukten av Zara.

Han trengte ikke å late som om han hadde det hyggelig. Det hadde han, og dessuten så var det ingenting å si på oppdragelsen hans. Corin og Mirandas lykke var også smittende. Den fikk humøret hans til å stige flere hakk, og dempet effektivt den iboende kynismen. Corin forgudet sin Miranda. Miranda forgudet ham. Så heldig skulle en mann være!

En gang hadde han trodd at han var så heldig. Zara hadde forført ham med alle kunstene sine. Eller var det han som hadde forført henne? Det var ikke lett å si hvem som hadde forført hvem. Han hadde elsket lidenskapelig med henne om og om igjen. Hun hadde latt ham. Eller hadde det vært omvendt? Uansett hvordan det hadde vært, så hadde det føltes som om det var meningen. Selv om utfallet hadde blitt vondt, så kom han til å huske det hele sitt liv.

Begge kvinnene hadde på seg kjoler som rakk dem til anklene i kveld. De ble holdt oppe av tynne stropper over skuldrene. Maxikjoler, hadde Miranda sagt da han hadde fortalte henne hvor fin hun var. Kjolen hennes hadde en turkisfarge som matchet de utrolige øynene hennes perfekt. Zaras var mønstret med rosa og korallfargede blomster skissert med svart. To vakre, unge kvinner, som stod perfekt til hverandre. Det var tydelig at Zara hadde sjarmert sin kommende svigerinne, for Miranda behandlet henne som om hun var en kjær søster.

Synd hun ikke brukte sjarmen sin på den tragiske Leila.

Zara snudde på hodet. Øynene deres møttes. Han trakk pusten dypt, og innså for sent at han hadde sittet og stirret på henne.

Pokker ta en million ganger!

Han kunne ikke forandre måten hun påvirket ham på.

Han kunne ikke gjøre om fortiden.

Ekstase og svik gikk ofte hånd i hånd.

*

Det krydde av arbeidskarer da han gikk for å svømme noen lengder i bassenget. Det var en vakker dag med klar himmel som ga løfte om at det var flere underveis. Det lovet godt for bryllupet. Han hadde våknet tidlig, slik han hadde for vane, men først hadde han ikke husket hvor han var. Drømmene hans hadde vært alt annet enn rolige. De hadde vært fylt av Zara som gikk vekk fra ham opp en bakke. Hun dominerte til og med hans ubevisste. I de tidlige morgentimene hadde han bråvåknet og trodd at kroppen hennes var slynget rundt hans.

Hvor gal kunne en mann bli?

Det kom til å bli langt tøffere enn han trodde å komme gjennom bryllupet. Løsningen var å fokusere på Corin og Miranda, og skyve sine egne problemer unna. Han var langt ifra stolt over at den kvinnen som hadde sveket ham fortsatt hadde så stor makt over ham.

Innen han gikk ut av bassenget hadde to hvite telt blitt satt opp, med et tredje underveis. Buffébord ble raskt satt opp, og flere kvinner var i gang med å legge på hvite damaskduker og gullfargede overduker som matchet stolene. Corin hadde aldri før virket så lykkelig. Det var godt å se.

Han stod og tørket seg da Zara plutselig dukket opp ved siden av ham. Han hadde ikke hørt henne. Han hadde vært for opptatt med å se på forberedelsene.

– Du var tidlig oppe, sa hun, og tok av seg den koboltblå- og hvite overdelen. Hun hengte den omhyggelig rundt ryggen på en av stolene.

– Oi! Det kom ut av seg selv. Et øyeblikk ble han overmannet av begjær.

– Oi? spurte hun med hevede øyenbryn.

– Ja, oi, oi, fantastisk oi! sa han kort, sint på seg selv. Det kom mer hete fra henne enn fra solen. Øyeblikket inneholdt en følelse av déjà vu også. Hvor mange ganger hadde ikke han og Zara svømt sammen på Coorango, i lagunen der? Noen ganger med badetøy, andre ganger uten. Han kunne fortsatt se for seg den nakne kroppen hennes, det lange, svarte håret som flommet nedover ryggen hennes, den kremfargede huden som ikke ble farget av solen, de enorme øynene som var låst i hans. De hadde begge vært som hypnotisert av hverandre.

Jeg elsker deg, Rick. For alltid!

Og jeg forguder deg! Vi er perfekte sammen.

Alt i ham hadde fortalt ham at det var sant. Zara var den eneste han kunne tenke seg å gifte seg med.

Men det var fortid. De sterke minnene ville allikevel aldri blekne.

– Vel, takk, sa hun og smilte. – Du ser ikke så verst ut selv heller. Det var tidenes underdrivelse.

– Hardt arbeid har en tendens til å holde deg i form, glefset han.

– Er du fortsatt solbrun over det hele?

– Det får du aldri vite.

– Ikke si ting som kan bli brukt mot deg, sa hun mykt.

– Og ikke prøv å flørte med meg, advarte han. – Du har hatt din sjanse. Den er over.

– Og hver dag siden har jeg dødd litte grann.

Han virvlet rundt mot henne. De blå øynene gnistret.

– Ja vel, ja vel! Hun holdt håndflatene opp mot ham, men holdt hodet høyt hevet. – Du synes jeg er motbydelig. Men du har ikke funnet noen andre. Det har ikke jeg heller.

– Kanskje vi ødela hverandre for mye. La det ligge, Zara.

Hun så så nydelig ut i den hvite badedrakten, men han tvang seg til å se vekk. Han tok opp håndkleet som han hadde sluppet, og tørket håret.

– Du skal vel ikke gå? Hun skygget for solen med en hånd.

– Jeg er ferdig med å svømme. Han så fortsatt ikke på henne.

– Vær så snill å bli, ba hun. – Miri kommer også. Det vil gjøre henne glad å se oss sammen. Du vet – venner.

Han så fort på henne da, med smale, intenst blå øyne mot den solbrune huden. – Ekselskere. Venner har ikke noe med saken å gjøre. Dessuten så trodde jeg at jeg spilte rollen min ferdig i går kveld.

– Vi hadde det så koselig, sa hun.

– Og du var så skjønn, hånet han. – Skal jeg liksom føle at alt er i orden?

– Vel, du ser i hvert fall ut som om du synes det. Du ser godt ut. Ansiktet hennes myknet, og hun lo litt skjelvende. – Her kommer Miri. Bli litt, da, Garrick.

– Greit. For Mirandas skyld. Familien hennes fra New Zealand kommer før lunsj, ikke sant? Han dro en hånd gjennom håret, som tørket fort og la seg i tykke bølger. Han rynket pannen fort. – Jeg visste ikke engang før i går kveld at hun hadde familie fra New Zealand. Men jeg vet veldig lite om henne. Jeg hadde til og med inntrykk av at man ikke snakket om familien hennes. Han så spørrende på henne, slett ikke overrasket da hun snudde hodet vekk fra ham. Det virket for ham som om det var en historie i det, men han kunne selvsagt ta feil.

– Bestefaren hennes skal føre henne til alteret, og kusinen hennes Isabel skal være brudepike. Det var en familiekrangel som pågikk i årevis, men alt er bra nå. Det er det viktigste.

– Jeg antar det, sa han, – men det er masse du ikke forteller meg. Du ga meg bare de store linjene, ingen detaljer.

– Hvorfor sier du det? Hun snakket for fort, og det avslørte henne.

– Zara! Han stoppet henne med blikket. – Jeg leser deg som en åpen bok. Vi kan la det ligge for nå. Jeg liker Miranda svært godt. Corin er heldig.

